To politifolk i Hordaland mistenkt for uforstand
Overfor Bergensavisen bekrefter regionleder i Spesialenheten for politisaker, advokat Ellen Eikeseth Mjøs, at de to politifolkene har status som mistenkte i saken. – De mistenkte etterforskes opp mot grov uforstand i tjenesten. Saken er fortsatt under etterforskning og det er for tidlig å konkludere, sier Mjøs. I løpet av våren vil Spesialenheten sentralt ta stilling til om de to tiltales i saken. En 22 år gammel mann er dømt til fem års forvaring for å ha forsøkt å voldta en da 15 år gammel gutt i bydelen Sandviken i Bergen i august 2013. Mannen er tidligere dømt for å ha voldtatt en niåring i Kristiansand. I løpet av rettssaken i Bergen tingrett kom det fram at 15-åringen ikke ble tatt på alvor da han kontaktet politiet for å melde fra om overfallet. Tre ganger ringte han nødnummeret uten hell for å få dem til å rykke ut. Nødsamtalene blir omtalt i dommen. – Retten vil bemerke at politiets håndtering av fornærmedes henvendelser i denne saken fremstår som svært utilfredsstillende og meget lite betryggende, skriver retten. (©NTB)
Bergen (NTB): To operatører i Hordaland politidistrikt er mistenkt for grov uforstand i tjenesten etter at en gutt på 15 år ikke ble tatt alvorlig da han varslet om et voldtektsforsøk.